**Autorizirani predmetni podaci kao otvoreni podaci Nacionalne i sveučilišne knjižnice u Zagrebu**

Suzana Dimovski, Marina Zorić

**Sažetak**

U ovome će se izlaganju govoriti o autoriziranim predmetnim odrednicama Nacionalne i sveučilišne knjižnice u Zagrebu i o njihovom objavljivanju kao otvorenim podacima na portalu *Predmetni sustav Nacionalne i sveučilišne knjižnice u Zagrebu*. Katalogizatori NSK radnog procesa sadržajne obrade izrađuju zapise za predmetne odrednice i dodatne predmetne odrednice te strukturirani sustav uputnica i odgovarajuće napomene unutar jedinstvene autorizirane baze podataka. Podaci se koriste za predmetno označivanje knjižnične građe s ciljem okupljanja sadržaja prema predmetu. Veća dostupnost predmetnih oznaka NSK u globalno povezanom digitalnom okruženju pridonijet će standardiziranosti bibliografskih podataka u široj knjižničnoj zajednici. Time se postiže bolja interoperabilnost, širenje i razmjena informacija. S tim u vezi, u srpnju ove godine otvoren je portal *Predmetni sustav Nacionalne i sveučilišne knjižnice u Zagrebu* na adresi ps.nsk.hr, namijenjen knjižničarima koji se bave predmetnom obradom građe. To je komunikacijsko mjesto između NSK kao nositelja daljnje izgradnje predmetnog sustava i ostalih zainteresiranih knjižnica. Otvoreni pristup autoriziranim predmetnim podacima NSK u sklopu portala omogućen je preko mjesečnih, abecednih popisa novih i izmijenjenih predmetnih odrednica i dodatnih odrednica izrađenih u autoriziranoj bazi podataka Nacionalne i sveučilišne knjižnice u Zagrebu. U sklopu portala nalazi se i dokument *Pravilnik i priručnik za predmetne odrednice* kao jedinstven dokument s uputama koje opisuju načela predmetnog označivanja i proceduru predmetne obrade. Preko portala osigurat će se transparentan pristup predmetnih podataka, intenzivirati suradnja NSK s ostalim knjižnicama u Hrvatskoj i poboljšati integracija knjižničnih sustava.